Euroopa Liidu Teataja L 328 , 22/12/1999 Lk 0062 - 0064



Komisjoni määrus (EÜ) nr 2740/1999, 21. detsember 1999, milles sätestatakse üksikasjalikud rakenduseeskirjad nõukogu määrusele (EÜ) nr 1447/1999, millega kehtestatakse ühise kalanduspoliitika eeskirju tõsiselt rikkuvate käitumisviiside loetelu EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 24. juuni 1999. aasta määrust (EÜ) nr 1447/1999, millega kehtestatakse ühise kalanduspoliitika eeskirju tõsiselt rikkuvate käitumisviiside loetelu, [1] eriti selle artikli 2 lõiget 4, ning arvestades, et: (1) määruse (EÜ) nr 1447/1999 artikli 2 lõike 1 alusel peavad liikmesriigid teatama komisjonile liikmesriikide seireasutuste avastatud käitumisjuhtudest, mis tõsiselt rikuvad ühise kalanduspoliitika eeskirju, ja andma talle igakülgset informatsiooni haldus- ja/või kohtuorganite poolt võetud meetmete kohta; (2) seetõttu tuleks määratleda teatatava teabe üksikasjad, niisuguste teatamiste kuupäevad ja kasutatav vorming; (3) määruse (EÜ) nr 1447/1999 artikli 2 lõike 2 alusel peab komisjon tegema liikmesriikidelt saadud teabe kättesaadavaks nõukogule, Euroopa Parlamendile ja kalanduse nõuandekomiteele; (4) seetõttu tuleb sätestada kõnealuse teabe nendele asutustele kättesaadavaks tegemise üksikasjalikud eeskirjad; (5) käesoleva määrusega ettenähtud meetmed on kooskõlas kalanduse ja akvakultuuri korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 1. Liikmesriigid teatavad komisjonile elektroonilisel teel eraldi numbri all kõikidest liikmesriikide seireasutuste avastatud käitumisjuhtudest, mis tõsiselt rikuvad ühise kalanduspoliitika eeskirju ja mille puhul on esitatud ametlik aruanne, määratledes niisuguste rikkumiste laadi vastavalt määruse (EÜ) nr 1447/1999 artiklis 1 sätestatud liigitusele ning esitades rikkumiste üksikasjad vastavalt I lisas sätestatud näidisele ja kasutades II lisas sätestatud koode. 2. Nad teatavad komisjonile algatatud menetluste tüübi, vastuvõetud otsuse(d) (kõik juhtumid) ja määratud sanktsioonide laadi, kasutades eritermineid. 3. Liikmesriigid saadavad selle teabe komisjonile esimest korda enne 31. märtsi 2001 aasta 2000 kohta ja seejärel igal aastal hiljemalt 31. märtsiks eelmise kalendriaasta kohta. 4. Liikmesriikide aastaaruanne hõlmab kõiki eelmisel aastal avastatud lõikes 1 nimetatud tõsiseid rikkumisi ja varem avastatud rikkumisi, mille kohta võeti eelmisel aastal vastu olukorda muutev otsus. 5. Elektroonilisel teel asjakohase teabe teatavaks tegemise vorming sätestatakse, pidades nõu liikmesriikide ja komisjoniga. Artikkel 2 Komisjon esitab nõukogule, Euroopa Parlamendile ja kalanduse nõuandekomiteele hiljemalt iga aasta 1. juuniks liikmesriikide kaupa koostatud üldülevaate artikli 1 alusel liikmesriikidelt saadud teabe kohta. Artikkel 3 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 21. detsember 1999 Komisjoni nimel komisjoni liige Franz Fischler [1] EÜT L 167, 2.7.1999, lk 5. -------------------------------------------------- I LISA +++++ TIFF +++++ -------------------------------------------------- II LISA Ühise kalanduspoliitika eeskirju tõsiselt rikkuvatest käitumisviisidest teatamise koodid Kood | Käitumisviis | A1 | Asjakohastele ühenduse eeskirjadele vastavuse kontrolli ülesandeid täitvate kalandusinspektorite töö takistamine | A2 | Uurimiste või kohtumenetluste käigus kasutamiseks sobivate tõendite võltsimine, varjamine, hävitamine või rikkumine | B1 | Ühenduse õigusega sätestatud ametiülesandeid täitvate, kehtivate ühenduse eeskirjade järgimist jälgivate vaatlejate töö takistamine | C1 | Kalapüük ilma lipuliikmesriigi või komisjoni väljastatud püügilitsentsi, püügiloa või muu kalapüügiks nõutava loata | C2 | Kalapüük ühe eespool nimetatud dokumendi alusel, mille sisu on võltsitud | C3 | Kalalaeva pardatähise võltsimine, kustutamine või varjamine | D1 | Keelatud püügivahendite või püügivahendite eraldusvõimet mõjutavate seadiste kasutamine või pardal hoidmine | D2 | Keelatud kalapüügiviiside kasutamine | D3 | Teatavas kalapüügivööndis kasutamiseks keelatud püügivahendite sorimata või stoovimata jätmine | D4 | Moratooriumi- või püügikeelualuste kalavarude hulka kuuluvate liikide spetsialiseeritud püük või pardal hoidmine | D5 | Loata kalapüük antud vööndis ja/või teatavas ajavahemikus | D6 | Alammõõte käsitlevate eeskirjade eiramine | D7 | Kahe või enama laeva ühistegevuga hõlmatud ümberlaadimise ja kalapüügitoimingute eeskirjade ja menetluste eiramine | E1 | Püügipäevikutes, lossimisdeklaratsioonides, müügiteatistes, ülevõtmisdeklaratsioonides ja transpordidokumentides andmete võltsimine või mitteregistreerimine või nende dokumentide mittehoidmine või -esitamine | E2 | Satelliitsidel põhineva laevade seire süsteemi rikkumine | E3 | Kalalaevade liikumise ja pardal hoitavate kalasaaduste andmete kaugedastamist käsitlevate ühenduse eeskirjade tahtlik eiramine | E4 | Kolmanda riigi kalalaeva kapteni või tema esindaja suutmatus täita ühenduse kalavetes tegutsedes kehtivaid kontrollieeskirju | F1 | Ühenduse kontrolli- ja rakenduseeskirjadele mittevastavate kalasaaduste lossimine | F2 | Kehtivatele turustus- ja eriti alammõõte käsitlevatele normidele mittevastavate kalasaaduste varumine, töötlemine, turuleviimine ja transportimine | --------------------------------------------------